Document ID: 32000D0136

KOMISSION PÄÄTÖS,
tehty 16 päivänä helmikuuta 2000,
luettelosta kolmansista maista, joista jäsenvaltiot sallivat nautaeläinten, sikojen, hevoseläinten, lampaiden ja vuohien sekä tuoreen lihan ja lihavalmisteiden tuonnin, tehdyn neuvoston päätöksen 79/542/ETY muuttamisesta ja päätöksen 1999/301/EY kumoamisesta tehdyn päätöksen 2000/2/EY muuttamisesta
(tiedoksiannettu numerolla K(2000) 412)
(ETA:n kannalta merkityksellinen teksti)
(2000/136/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon terveyttä ja eläinten terveyttä koskevista ongelmista nautaeläinten, sikojen, lampaiden ja vuohien sekä tuoreen lihan tai lihavalmisteiden tuonnissa kolmansista maista 12 päivänä joulukuuta 1972 annetun neuvoston direktiivin 72/462/ETY(1), sellaisena kuin se on viimeksi muutettuna direktiivillä 97/79/EY(2), ja erityisesti sen 3 artiklan 1 kohdan,
ottaa huomioon elävissä eläimissä ja niistä saatavissa tuotteissa olevien tiettyjen aineiden ja niiden jäämien osalta suoritettavista tarkastustoimenpiteistä ja direktiivien 85/358/ETY ja 86/469/ETY sekä päätösten 89/187/ETY ja 91/664/ETY kumoamisesta 29 päivänä huhtikuuta 1996 annetun neuvoston direktiivin 96/23/EY(3) ja erityisesti sen 29 artiklan,
sekä katsoo seuraavaa:
(1) Jäsenvaltiot saavat tuoda tuoretta lihaa, muut eläimenosat mukaan luettuina, ainoastaan niistä kolmansista maista ja kolmansien maiden osista, jotka mainitaan komission ehdotuksen perusteella laaditussa neuvoston luettelossa.
(2) Luettelo näistä kolmansista maista tai niiden osista esitetään neuvoston päätöksessä 79/542/ETY(4), sellaisena kuin se on viimeksi muutettuna komission päätöksellä 1999/759/EY(5).
(3) Jotta kolmas maa voitaisiin sisällyttää yhteisön lainsäädännössä säädettyihin luetteloihin kolmansista maista, joista jäsenvaltiot voivat tuoda direktiivin 96/23/EY soveltamisalaan kuuluvia eläinperäisiä tuotteita, tai jotta kolmas maa voitaisiin säilyttää niissä, asianomaisen kolmannen maan on esitettävä suunnitelma, jolla vahvistetaan mainitun direktiivin liitteessä I tarkoitettujen jäämä- ja aineryhmien valvonnan takeet. Suunnitelma on päivitettävä komission pyynnöstä erityisesti silloin kun tämä on tarpeen edellä mainitun direktiivin 29 artiklan 3 kohdassa tarkoitettujen tarkastusten vuoksi.
(4) Jos edellä olevan johdanto-osan 3 kappaleen vaatimukset eivät täyty, kolmas maa voidaan poistaa väliaikaisesti yhteisön lainsäädännössä säädetystä kolmansista maista laaditusta luettelosta direktiivin 96/23/EY 33 artiklassa säädettyä menettelyä noudattaen.
(5) Jäämien valvontasuunnitelmien soveltaminen ja niiden todisteiden seuranta, jotka saadaan kiellettyjen aineiden käyttämisestä tai yhteisön jäämien enimmäismäärät ylittävistä jäämistä, ovat tarpeen kansanterveyden suojelemiseksi.
(6) Amerikan yhdysvallat on suostunut toteuttamaan korjaavia toimenpiteitä sen jäämien valvontaohjelmassa ja ohjelman täytäntöönpanossa havaittujen puutteiden poistamiseksi. Kyseiset toimenpiteet on annettu tiedoksi komissiolle.
(7) Amerikan yhdysvaltojen tiedoksi antamien toimenpiteiden perusteella komissio teki tarkastuskäynnin kyseisten toimenpiteiden asianmukaisuuden ja tehokkuuden tarkastamiseksi.
(8) Komission vuoden 2000 tammi/helmikuussa tekemä tarkastuskäynti osoitti, että Amerikan yhdysvaltojen jäämien valvontaohjelman täytäntöönpanoon ja noudattamiseen liittyy edistymisestä huolimatta vakavia ongelmia, jotka osoittavat, että ohjelma ei täysin anna takeita kansanterveyden suojelemisesta jäämiltä Euroopan yhteisön edellyttämällä tavalla. Amerikan yhdysvallat on suostunut toteuttamaan lisätoimenpiteitä puutteiden poistamiseksi nopeasti, ja ehdotti 8 päivänä helmikuuta 2000, että se tekisi sopimuksen analyysien tekemisestä eräiden aineiden havaitsemiseksi yhden tai useamman sellaisen Amerikan yhdysvaltojen ulkopuolella sijaitsevan hyväksytyn laboratorion kanssa, joka pystyy tekemään vaadittavat määritykset. Amerikan yhdysvallat tarvinnee yhden kuukauden asiaankuuluvien toimien ja järjestelyjen suorittamiseksi.
(9) Edellä kuvatuissa olosuhteissa Euroopan yhteisö voi keskeyttää tuonnin Amerikan yhdysvalloista asiaa koskevan yhteisön lainsäädännön ja kyseessä olevassa tapauksessa sovellettavien kansainvälisten sopimusten nojalla. Amerikan yhdysvalloille olisi vahvistettava määräaika tarvittavien toimenpiteiden toteuttamiseksi, jotta se voisi osoittaa noudattavansa Euroopan yhteisössä sovellettavaa terveydensuojelun tasoa.
(10) Tämän vuoksi Amerikan yhdysvallat olisi poistettava väliaikaisesti 15 päivästä maaliskuuta 2000 alkaen kolmansien maiden luettelosta, joista jäsenvaltiot saavat tuoda ihmisravinnoksi tarkoitettua lihaa. Tällaisissa olosuhteissa tuonnin keskeyttäminen on ainoa kohtuullinen toimenpide, jonka Euroopan yhteisö voi toteuttaa.
(11) Tässä päätöksessä säädettyjä toimenpiteitä tarkastellaan uudelleen niiden takeiden perusteella, jotka Amerikan yhdysvallat antaa jäämien valvontatoimenpiteiden tehokkaasta täytäntöönpanosta.
(12) Luettelosta kolmansista maista, joista jäsenvaltiot sallivat nautaeläinten, sikojen, lampaiden ja vuohien, hevoseläinten sekä tuoreen lihan ja lihavalmisteiden tuonnin, tehdyn neuvoston päätöksen 79/542/ETY muuttamisesta ja päätöksen 1999/301/EY kumoamisesta 17 päivänä joulukuuta 1999 tehty komission päätös 2000/2/EY(6) on tarpeen muuttaa tämän päätöksen perusteella.
(13) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 2000/2/EY 5 artiklassa päiväys "15 päivästä helmikuuta 2000" päiväyksellä "15 päivästä maaliskuuta 2000".
2 artikla
Tämä päätös on osoitettu kaikille jäsenvaltioille.
Tehty Brysselissä 16 päivänä helmikuuta 2000.

Labels: 3
17
5
6